Ukame we maadili
Language: Swahili | Genre: Creative_writing

Ukame Wa maadili

Ulimwengu Wa leo uadilifu umepuuzwa sana.Unapotembea,ukitazama runinga au kusikiliza redio utapata kusikia yaleyale.Suala hili limeathiri si wanawake pekee bali pia wanaume.Waathiriwa wakubwa ni hasa wanawake.Ukosefu Wa maadili hufungamana na matamshi ya wahusika,mavazi na hata matendo yao.Kulingana na mambo yanavyojiri ni kama kwamba jamii imekubali hali ilivyo kutokana na jinsi ambavyo wamenyamazia suala hili.

Wasichana wa kizazi hiki hupendelea kuvaa gauni,skati na blauzi fupi.Vilevile hupendelea kuvaa suruali kama kwamba wao ni wanaume.Kwa hakika siku hizi hakuna tofauti baina ya wasichana na wavulana.Gauni hizi fupi huweza kuonyesha mapaja yao na hata jinsi miili yao ilivyo kwa kupenda kuvaa nguo zilizowabana bila kujali kwamba watatembea nazo mbele ya waume za watu.Wanawake wengine wanavaa nguo zinazowafanya wawe nusu uchi na kutembea barabarani na hata bila kujali.

Utapata  watoto wadogo wakitoa cheche za matusi kwa wakubwa wao bila hata tahadhari.Watoto waliobaleghe wanadhubutu kutoa nguo mbele ya umati na kufanya kitendo cha ndoa.Je, tufanye nini ili jamii isididimie?Licha ya hayo watoto wadogo wanawavamia watu wazima na kuwapoka mali huku wakiwaamrisha jinsi watakavyo.Utaona mzee wa makamo ana mahusiano ya kimapenzi na msichana mdogo umri wa mtoto wake na mwanamke kuwa na mahusiano ya huba na ghulamu mwenye umri mdogo tu.

Zaidi ya hayo kutia msumari moto kwenye kidonda kumekuwa na visa vya hali ya kunajisiana kwa watu wenye damu moja.Ndoa za watu wa jinsia moja zimehalalishwa bila kujali matokeo.Mihadarati imekuwa kama chakula cha kila siku.Kila siku unapotembea mitaani hukosi kuwaona watoto wakivuta gluu na kupora watu.Ufisadi umekithiri na wanaongoza ni wale ambao wanafaa kuongoza wale ambao hawajajua uhalisia wa maisha.Visa hivi vitaisha lini iwapo hakutakuwa na ushirikiano wa wanajamii?

Ukosefu ama uhaba wa maadili umesababishwa na wanajamii kulegeza kamba.Hebu fikiria hili suala la viboko kuondolewa shuleni lilivyoongeza visa vya uhalifu shuleni.Wanafunzi wameupata uwezo juu ya walimu wao na kuteketeza mali iliyogharimu kiasi kikubwa cha pesa.Mbali na hayo wanafunzi wamekuwa kama washika dau shuleni.Kuwalaumu wazazi hakutasaidia bali ni vizuri kila mmoja atambue kwamba amepotoka na kujirudi.

Unapotazama jamii ya sasa ni marufuku mtu mwengine kumwadhibu mtoto ambaye hajamzaa.Jambo hili linawafanya watoto kufura vichwa hasa wakiwa sehemu ya mbali na wazazi wao.Teknolojia pia imechangia uporomoshaji wa maadili kwa kuwa imesababisha uporomoshaji wa vipindi ambavyo vina wahusika waliopotoka.Suala jingine ni wazazi kukosa wakati na watoto wao.Wazazi wa sasa wanathamini pesa kuliko hata watoto wao.Watoto huhisi upweke na hapo ndipo hupata walimu waliobobea katika kutekeleza maovu na kuwashauri visivyo.

Jamii imekuwa ya kufurahikia vituko vinavyotendeka badala ya kukashifu na kushughulikia wahalifu vilivyo.Utaona wanajamii wakimsuta msichana aliyenajisiwa kwenye mitandao ya kijamii na kumdharau bila kuchunguza nini hasa kilichojiri.

Wanajamii wanafaa kuamka kutokana na usingizi waliolala kwa sababu usipoziba ufa utajenga ukuta.Kila mmoja anafaa kujukumika na mambo yanayomhusu na kuhakikisha kwamba anatekeleza yale anayostahili kufanya.Hebu tupunguze uigizaji.Wazungu hufanya mambo wanavyofikiria ni sawa lakini sisi tunastahili kufanya tukijua ni jambo njema.Tutaendelea kudhamiria jamii iliyo na amani na utulivu lakini tusipojishughulisha kuijenga itabaki kuwa ndoto tu.